Avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha nodavlat taʼlim xizmatlarini koʻrsatish faoliyatini litsenziyalashga oid qonunchilik takomillashtirilishi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida
(law, 2025-10-22)

Oʻzbekiston Respublikasining “Oʻzbekiston Respublikasining ayrim qonun hujjatlariga qoʻshimcha va oʻzgartishlar kiritish toʻgʻrisida” 2023-yil 6-fevraldagi OʻRQ-816-son Qonuniga muvofiq, shuningdek, avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha nodavlat taʼlim xizmatlarini koʻrsatuvchi tadbirkorlik subyektlari faoliyatini samarali tashkil etish maqsadida Vazirlar Mahkamasi qaror qiladi: 1. Oʻzbekiston Respublikasining “Oʻzbekiston Respublikasining ayrim qonun hujjatlariga qoʻshimcha va oʻzgartishlar kiritish toʻgʻrisida” 2023-yil 6-fevraldagi OʻRQ-816-son Qonuniga muvofiq avtomototransport vositalari va shahar elektr transporti vositalari haydovchilarini tayyorlash hamda qayta tayyorlash sohasida nodavlat taʼlim xizmatlarini koʻrsatish faoliyatini litsenziyalash, shuningdek, avtomototransport vositalari va shahar elektr transporti vositalari haydovchilarining malakasini oshirish faoliyatini boshlaganlik yoki tugatganlik toʻgʻrisida xabardor qilish tartib-taomillari sohasidagi vakolati organ sifatida Oʻzbekiston Respublikasi Ichki ishlar vazirligi belgilanganligi maʼlumot uchun qabul qilinsin. 2. Oʻzbekiston Respublikasi Hukumatining ilovaga muvofiq ayrim qarorlariga quyidagilarni nazarda tutuvchi oʻzgartirish va qoʻshimchalar kiritilsin: a) Oʻzbekiston Respublikasi Ichki ishlar vazirligini: avtomototransport vositalari va shahar elektr transporti vositalari haydovchilarini tayyorlash va qayta tayyorlash boʻyicha nodavlat taʼlim xizmatlarini koʻrsatish faoliyatini litsenziyalash; avtomototransport vositalari va shahar elektr transporti vositalari haydovchilarining malakasini oshirish faoliyatini boshlaganlik yoki tugatganlik toʻgʻrisida xabardor qilish tartib-taomillari sohasida vakolatli organ sifatida belgilash; b) avtomototransport vositalari va shahar elektr transporti vositalari haydovchilarini tayyorlash va qayta tayyorlash boʻyicha nodavlat taʼlim xizmatlarini koʻrsatish faoliyatini litsenziyalash pasportini tasdiqlash. 3. Belgilab quyilsinki, avtomototransport vositalari hamda shahar elektr transporti vositalari haydovchilarini tayyorlash va qayta tayyorlash boʻyicha nodavlat taʼlim xizmatlarini koʻrsatish faoliyati bilan shugʻullanuvchi yuridik shaxslarga litsenziya berishda, ularning litsenziya talablari va shartlariga muvofiqligi Oʻzbekiston Respublikasi Ichki ishlar vazirligi tomonidan Oliy taʼlim, fan va innovatsiyalar vazirligi hamda Transport vazirligining mutaxassislarini jalb qilgan holda oʻrganiladi. 4. Oʻzbekiston Respublikasi Ichki ishlar vazirligi uch oy muddatda avtomototransport vositalari va shahar elektr transporti vositalari haydovchilarini tayyorlash va qayta tayyorlash boʻyicha nodavlat taʼlim xizmatlarini koʻrsatish uchun litsenziyaga ega boʻlgan yuridik shaxslar faoliyati mazkur qaror bilan belgilangan litsenziya talablari va shartlariga muvofiqlashtirilishini taʼminlasin. 5. Ushbu qaror rasmiy eʼlon qilingan kundan eʼtiboran uch oy oʻtgach kuchga kiradi. 6. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov zimmasiga yuklansin. 1. Vazirlar Mahkamasining “Avtomototransport vositalari haydovchilarini tayyorlash, qayta tayyorlash va ularning malakasini oshirish tizimini takomillashtirish chora-tadbirlari toʻgʻrisida” 2018-yil 23-fevraldagi 139-son qarorining 2-bandi quyidagi tahrirda bayon etilsin: “2. Quyidagilar avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha nodavlat taʼlim tashkilotlarining faoliyatini litsenziyalash uchun qoʻshimcha litsenziya talablari hamda shartlari sifatida belgilansin: oʻquv jarayoniga darslar oʻzlashtirilishini oshirishga yoʻnaltirilgan oʻqitish monitoringini olib borish va rejalashtirishning avtomatlashtirilgan axborot tizimini joriy etish; butun oʻquv jarayonini qamrab oladigan animatsiya effektlari va videokontentga ega elektron oʻquv-uslubiy qoʻllanmalarning mavjud boʻlishi, har bir taʼlim oluvchini (tinglovchini) ushbu oʻquv qoʻllanmalari bilan taʼminlash; har bir oʻqituvchini oʻquv dasturlari, turli pedagogika texnologiyalaridan foydalanish yoʻriqnomalarini oʻz ichiga olgan batafsil texnologik kartalar bilan taʼminlash; har biri kamida 40 kvadrat metr maydonga ega boʻlgan va bitta hududda joylashgan ikki yoki undan koʻp auditoriyalarning mavjud boʻlishi; har bir auditoriyada videoproyektorlar, kompyuterlar, audio va video kuzatuv tizimlari, Yoʻl harakati qoidalari boʻyicha koʻrgazmali qoʻllanmalar, shuningdek, oʻquv jarayoni va yakuniy test sinovining oshkoraligini taʼminlash uchun jarayonni yozib olish tizimining mavjud boʻlishi; taʼlim oluvchilar bilimlarini yakuniy test sinovidan oʻtkazish uchun kompyuterlar bilan jihozlangan alohida auditoriyaning mavjud boʻlishi.”. 2. Vazirlar Mahkamasining “Avtomototransport vositalari va shahar elektr transport vositalari haydovchilarini tayyorlash va qayta tayyorlash hamda avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazish boʻyicha nodavlat taʼlim xizmatlari koʻrsatish faoliyatini litsenziyalash tartibini yanada takomillashtirish chora-tadbirlari toʻgʻrisida” 2018-yil 31-maydagi 408-son qarorida: a) nomi quyidagi tahrirda bayon etilsin: “Avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha nodavlat taʼlim xizmatlarini koʻrsatish faoliyatini litsenziyalash tartibini yanada takomillashtirish chora-tadbirlari toʻgʻrisida”; b) 1-bandning ikkinchi xatboshisi quyidagi tahrirda bayon etilsin: “Avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha nodavlat taʼlim xizmatlari koʻrsatish faoliyatini litsenziyalash tartibi toʻgʻrisidagi nizom 1-ilovaga muvofiq”; v) 1-ilovada: nomi quyidagi tahrirda bayon etilsin: “Avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha nodavlat taʼlim xizmatlari koʻrsatish faoliyatini litsenziyalash tartibi toʻgʻrisidagi nizom”; 1 va 2-bandlar quyidagi tahrirda bayon etilsin: “1. Mazkur Nizom avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha nodavlat taʼlim xizmatlari koʻrsatish faoliyatini litsenziyalash tartibini belgilaydi. 2. Avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha nodavlat taʼlim xizmatlari koʻrsatish faoliyatini tashkil etish uchun yuridik shaxslarga litsenziya berish, litsenziya amal qilishini toʻxtatib turish yoki toʻxtatish, shuningdek, uni bekor qilish va qayta rasmiylashtirish Oʻzbekiston Respublikasi Ichki ishlar vazirligi (keyingi oʻrinlarda — Ichki ishlar vazirligi) tomonidan amalga oshiriladi.”; 2-bob oʻz kuchini yoʻqotgan deb hisoblansin; 7-band quyidagi tahrirda bayon etilsin: “7. Litsenziya olish uchun litsenziya daʼvogari quyidagi hujjatlarni davlat xizmatlari markazlariga taqdim etadi yoki elektron shaklda Yagona interaktiv davlat xizmatlari portali yoxud “Litsenziya” axborot tizimi orqali yuboradi: mazkur Nizomga 1-ilovada keltirilgan Avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha nodavlat taʼlim xizmatlarini koʻrsatish faoliyatini litsenziyalash pasportining 4-pozitsiyasida koʻrsatilgan hujjatlar; ushbu Nizomga 2-ilovada keltirilgan Avtomototransport vositalarini boshqarish huquqini beruvchi milliy haydovchilik guvohnomasini olish uchun nazariy va amaliy imtihonlarni oʻtkazishda foydalaniladigan obyektlarning jihozlanishiga qoʻyiladigan talablarning bajarilganligini tasdiqlovchi maʼlumotlar; litsenziya daʼvogari tomonidan arizani koʻrib chiqqanlik uchun yigʻim toʻlanganligini tasdiqlovchi hujjat. Litsenziya berish toʻgʻrisidagi arizada litsenziya daʼvogarining elektron manzili koʻrsatilgani uning arizasi boʻyicha qabul qilingan qaror haqidagi elektron shaklda xabarnoma olishga boʻlgan roziligi hisoblanadi. Litsenziya olishga daʼvogar yuridik shaxs mazkur Nizomga 1-ilovaga muvofiq Avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha nodavlat taʼlim xizmatlarini koʻrsatish faoliyatini litsenziyalash pasportida belgilangan litsenziya talablari va shartlariga rioya qilishi lozim.”; 9 va 10-bandlar quyidagi tahrirda bayon etilsin: “9. Litsenziya daʼvogarining arizasini koʻrib chiqish uchun bazaviy hisoblash miqdorining ikki baravari miqdorida yigʻim undiriladi. Litsenziya olish uchun Yagona interaktiv davlat xizmatlari portali orqali murojaat etilganda, ushbu bandning birinchi xatboshisida koʻrsatilgan yigʻim summasining 90 foizi undiriladi. Yigʻim summasi quyidagi tartibda taqsimlanadi: a) davlat xizmatlari markazlariga oʻzi kelib murojaat etganda: 18 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasining shaxsiy hisobvaragʻiga; 0,5 foizi — Oʻzbekiston Respublikasi Raqamli texnologiyalar vazirligi huzuridagi “Elektron hukumat loyihalarini boshqarish markazi” davlat muassasasining Iqtisodiyot va moliya vazirligi Gʻaznachilik xizmati qoʻmitasidagi maxsus hisobvaragʻiga (yagona billing tizimi orqali tasdiqlanganligi uchun); qolgan mablagʻlar toʻliq miqdorda litsenziyalovchi organ hisobvaragʻiga oʻtkaziladi; b) YIDXP yoki “Litsenziya” axborot tizimi orqali murojaat etilganda: 10 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasining shaxsiy hisobvaragʻiga; 11,75 foizi — Oʻzbekiston Respublikasi Raqamli texnologiyalar vazirligi huzuridagi “Elektron hukumat loyihalarini boshqarish markazi” davlat muassasasining Iqtisodiyot va moliya vazirligi Gʻaznachilik xizmati qoʻmitasidagi maxsus hisobvaragʻiga (shu jumladan, 0,5 foizi — yagona billing tizimi orqali tasdiqlanganligi uchun); qolgan mablagʻlar toʻliq miqdorda litsenziyalovchi organ hisobvaragʻiga oʻtkaziladi. Litsenziya daʼvogari berilgan arizadan voz kechgan taqdirda, toʻlangan yigʻim summasi qaytarilmaydi. 10. Avtomototransport vositalari va shahar elektr transporti vositalari haydovchilarini tayyorlash va qayta tayyorlash boʻyicha nodavlat taʼlim xizmatlari koʻrsatish faoliyati ushbu Nizomga 3-ilovadagi sxemaga muvofiq litsenziyalanadi. Ariza davlat xizmatlari markazlari orqali topshirilganda, masʼul xodim litsenziya berish uchun ariza va boshqa zarur hujjatlarni roʻyxat asosida qabul qiladi. Davlat xizmatlari markazlarining masʼul xodimi litsenziya daʼvogarining arizasini zarur hujjatlar bilan birga Ichki ishlar vazirligiga ariza qabul qilingan kuni yuboradi. Ariza Yagona interaktiv davlat xizmatlari portali yoki “Litsenziya” axborot tizimi orqali yuborilganda, litsenziya daʼvogarining arizasi qabul qilinganligi haqidagi elektron xabar Ichki ishlar vazirligining masʼul xodimi tomonidan litsenziya daʼvogarining elektron manziliga yuboriladi. Ichki ishlar vazirligi ariza qabul qilgandan soʻng 15 ish kuni ichida hujjatlarning litsenziya talablari va shartlariga muvofiqligini oʻrganadi. Ichki ishlar vazirligi Oʻzbekiston Respublikasi Oliy taʼlim, fan va innovatsiyalar vazirligi, Transport vazirligi hamda Raqamli texnologiyalar vazirligi yoki ularning hududiy boʻlinmalaridan malakali mutaxassislarni jalb etgan holda, litsenziya daʼvogarining davlat taʼlim talablarida nazarda tutilgan moddiy-texnik va oʻquv-metodik bazaga ega ekanligi toʻgʻrisidagi ekspertiza xulosalarini tayyorlash jarayonini tashkil etadi. Tayyorlangan ekspertiza xulosalari oʻrganish jarayonida ishtirok etgan davlat organlarining masʼul mutaxassislari tomonidan imzolanadi. Ijobiy qaror qabul qilingan taqdirda, elektron litsenziya rasmiylashtiriladi, elektron raqamli imzo bilan tasdiqlanadi hamda davlat boji toʻlangandan keyin davlat xizmatlari markazlari yoki Yagona interaktiv davlat xizmatlari portali yoxud “Litsenziya” axborot tizimi orqali litsenziya daʼvogariga yuboriladi. Litsenziya berishni rad etish toʻgʻrisida qaror qabul qilingan taqdirda, 1 ish kuni mobaynida litsenziya daʼvogariga rad etish sabablari va litsenziya daʼvogari ularni bartaraf etgan holda qayta koʻrib chiqish uchun ariza berishi mumkin boʻlgan muddat koʻrsatilgan bildirishnoma davlat xizmatlari markazlari yoki Yagona interaktiv davlat xizmatlari yoxud “Litsenziya” axborot tizimi portali orqali yuboriladi. Litsenziya berish yoki litsenziya berishni rad etish toʻgʻrisidagi qaror litsenziya daʼvogarining arizasi olingan kundan boshlab 15 ish kunidan ortiq boʻlmagan muddatda qabul qilinadi.”; 12-bandning ikkinchi xatboshisi quyidagi tahrirda bayon etilsin: “Litsenziya daʼvogari litsenziya berishning rad etilishi toʻgʻrisidagi qaror, shuningdek, Ichki ishlar vazirligi xodimlarining xatti-harakatlari (harakatsizligi) yuzasidan qonunchilik hujjatlarida belgilangan tartibda shikoyat qilish huquqiga ega”; 17-band quyidagi tahrirda bayon etilsin: “17. Litsenziya Ichki ishlar vazirligi tomonidan tegishli hujjatlar ilova qilingan holda, litsenziyani qayta rasmiylashtirish toʻgʻrisidagi ariza olingan kundan boshlab 5 ish kunidan ortiq boʻlmagan muddatda qayta rasmiylashtiriladi”; 19-banddagi “Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasi” soʻzlari “, Ichki ishlar vazirligi” soʻzlari bilan almashtirilsin; 21-bandda: birinchi xatboshidagi “Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasi” soʻzlari “Ichki ishlar vazirligi Jamoat xavfsizligi departamenti Yoʻl harakati xavfsizligi boshqarmasi (keyingi oʻrinlarda — YHXX)” soʻzlari bilan almashtirilsin; ikkinchi xatboshidagi “DYHXX” soʻzi “YHXX” soʻzi bilan almashtirilsin; 23-band quyidagi tahrirda bayon etilsin: “23. Avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha xizmat koʻrsatish faoliyati uchun litsenziya talablari va shartlariga litsenziat tomonidan rioya etilishini tekshirish taʼlimni boshqarish tizimi organlari va boshqa vakolatli organlarning tajribali vakillari ishtirokida amalga oshiriladi.”; 24-banddagi “Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasida” soʻzlari “Ichki ishlar vazirligida” soʻzlari bilan almashtirilsin; 25-band quyidagi tahrirda bayon etilsin: “25. Litsenziyaning amal qilishini toʻxtatib turish, toʻxtatish, litsenziyani bekor qilish Oʻzbekiston Respublikasining “Litsenziyalash, ruxsat berish va xabardor qilish tartib-taomillari toʻgʻrisida”gi Qonunida nazarda tutilgan hollarda va tartibda Ichki ishlar vazirligining qaroriga muvofiq amalga oshiriladi”; 29-bandning birinchi xatboshisi quyidagi tahrirda bayon etilsin: “29. Avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha nodavlat taʼlim xizmatini koʻrsatish faoliyatini amalga oshirish huquqini beruvchi litsenziyani olish uchun bazaviy hisoblash miqdorining oʻn baravari miqdorida davlat boji undiriladi.”; 30-band quyidagi tahrirda bayon etilsin: “30. Davlat boji summasi quyidagi tartibda taqsimlanadi: a) davlat xizmatlari markazlariga oʻzi kelib murojaat etganda: 18 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasining shaxsiy hisobvaragʻiga; 0,5 foizi — Oʻzbekiston Respublikasi Raqamli texnologiyalar vazirligi huzuridagi “Elektron hukumat loyihalarini boshqarish markazi” davlat muassasasining Iqtisodiyot va moliya vazirligi Gʻaznachilik xizmati qoʻmitasidagi maxsus hisobvaragʻiga (yagona billing tizimi orqali tasdiqlanganligi uchun); 20 foizi — axborot-kommunikatsiya xizmatlaridan foydalangan holda xizmatlar koʻrsatish hamda moddiy-texnik bazasini mustahkamlash uchun litsenziyalovchi organning maxsus hisobvaragʻiga; davlat boji summasining qolgan qismi Oʻzbekiston Respublikasi Davlat budjetiga oʻtkaziladi; b) Yagona interaktiv davlat xizmatlari portali yoki “Litsenziya” axborot tizimi orqali murojaat etilganda: 10 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasining shaxsiy hisobvaragʻiga; 11,75 foizi — Oʻzbekiston Respublikasi Raqamli texnologiyalar vazirligi huzuridagi “Elektron hukumat loyihalarini boshqarish markazi” davlat muassasasining Iqtisodiyot va moliya vazirligi Gʻaznachilik xizmati qoʻmitasidagi maxsus hisobvaragʻiga (shu jumladan 0,5 foizi — yagona billing tizimi orqali tasdiqlanganligi uchun); 28,125 foizi — axborot-kommunikatsiya xizmatlaridan foydalangan holda xizmatlar koʻrsatish hamda moddiy-texnika bazasini mustahkamlash uchun litsenziyalovchi organning maxsus hisobvaragʻiga; davlat boji summasining qolgan qismi Oʻzbekiston Respublikasi Davlat budjetiga oʻtkaziladi”; 1-ilova quyidagi tahrirda bayon etilsin: 1. Litsenziya nomi: Avtomototransport vositalari va shahar elektr transporti vositalari haydovchilarini tayyorlash hamda qayta tayyorlash 2. Ariza beruvchilar toifasi: Yuridik shaxs 3. Litsenziyalovchi organ: Oʻzbekiston Respublikasi Ichki ishlar vazirligi 4. Litsenziyani olish uchun taqdim qilinadigan hujjatlar: a) ariza. Arizada quyidagilar koʻrsatiladi: yuridik shaxsning nomi va tashkiliy-huquqiy shakli, pochta manzili, elektron pochtasi (mavjud boʻlsa), taʼlim faoliyatini amalga oshirish manzili, bank muassasasining nomi va bank hisobvaragʻi, soliq toʻlovchining identifikatsiya raqami (STIR), faoliyatning litsenziyalanayotgan turi, taʼlim faoliyati yoʻnalishlari roʻyxati, ariza toʻldirish sababi (yangi litsenziya olish, qayta rasmiylashtirish), litsenziya daʼvogarining litsenziya talablari va shartlariga rioya qilishga roziligi; litsenziya olmoqchi boʻlgan daʼvogarlar arizada litsenziyalanadigan faoliyat bilan birga avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazish faoliyati bilan shugʻullanmoqchi boʻlsa, bu haqida alohida koʻrsatib oʻtadi; b) yongʻin va sanitariya-epidemiologiya xizmati organlarining mavjud binolar va xonalarning yongin xavfsizligi talablariga va sanitariya-gigiyena normalariga muvofiqligi toʻgʻrisidagi xulosalari; v) pedagog kadrlar (haydovchi-yoʻriqchilar) haqida maʼlumot; g) oʻquv rejasi va dasturlarining elektron nusxalari. Litsenziyalovchi organ quyidagi maʼlumotlarni “Yagona milliy mehnat tizimi” idoralararo dasturiy-apparat kompleksi orqali avtomatik ravishda mustaqil tarzda tekshiradi: oliy pedagogik maʼlumot toʻgʻrisidagi diplom yoki xorijiy davlatda taʼlim olganlik toʻgʻrisidagi hujjatni tan olish haqidagi guvohnoma (haydovchi-yoʻriqchilar uchun talab qilinadigan maʼlumotni tasdiqlovchi hujjat) nusxasi; pedagog kadrlar (haydovchi-yoʻriqchilar) ish stajini tasdiqlovchi “Elektron mehnat daftarchasi” tizimidan koʻchirma; d) oʻzlashtirishni koʻtarishga yoʻnaltirilgan, oʻqitishni monitoring qilish va rejalashtirish imkonini beruvchi avtomatlashtirilgan axborot tizimini mulkiy yoki boshqa ashyoviy huquq bilan yuridik shaxsga tegishliligi haqidagi hujjat; e) butun oʻquv jarayonini qamrab oladigan davlat taʼlim talablariga muvofiq uch oʻlchamli animatsiya effektlari va videokontentga ega avtomototransport vositalari va shahar elektr transporti vositalari haydovchilarini tayyorlash va qayta tayyorlash uchun ishlab chiqilgan elektron oʻquv-uslubiy qoʻllanmalar bilan akkreditatsiya muddatiga mulkiy yoki boshqa ashyoviy huquq bilan taʼminlanganligi haqidagi hujjat; j) haydovchilikka nomzodlarni nazariy imtihondan oʻtkazish uchun oʻquv dasturini qamrab olgan elektron (animatsion) test savollari toʻplamining mulkiy yoki boshqa ashyoviy huquq bilan yuridik shaxsga tegishliligi haqidagi hujjat (avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazish faoliyati bilan shugʻullanuvchi tadbirkorlik subyektlari — yuridik shaxslar uchun); z) nazariy imtihonlarni oʻtkazish uchun texnik va texnologik vositalar bilan maxsus jihozlangan zal (xonalar), avtomototransport vositalarining barcha toifalari boʻyicha amaliy imtihonlarni oʻtkazish uchun avtomatlashtirilgan avtodrom va maxsus jihozlangan avtomototransport vositalarining mulkiy yoki boshqa ashyoviy huquq bilan yuridik shaxsga tegishliligi haqidagi hujjat (avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazish faoliyati bilan shugʻullanuvchi tadbirkorlik subyektlari — yuridik shaxslar uchun); i) avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazishda foydalaniladigan avtomatlashtirilgan tizimlarning qonunchilik hujjatlari talablariga muvofiqligi toʻgʻrisida Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining (keyingi oʻrinlarda — YHXX) ekspertiza xulosasi nusxasi (avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazish faoliyati bilan shugʻullanuvchi tadbirkorlik subyektlari — yuridik shaxslar uchun). 5. Arizani koʻrib chiqish uchun toʻlanadigan yigʻim miqdori: Bazaviy hisoblash miqdorining 2 baravari 6. Litsenziya berilganligi uchun davlat boji miqdori: Bazaviy hisoblash miqdorining 10 baravari 7. Arizani koʻrib chiqish muddati: 15 ish kunida 8. Litsenziya talablari va shartlari: I. Umumiy litsenziya talablari va shartlari: a) Oʻzbekiston Respublikasining taʼlim sohasidagi qonunchilik hujjatlariga majburiy rioya qilish; b) taʼlim-tarbiya faoliyati yuritiladigan binoga (xonalarga) mulkiy yoki boshqa ashyoviy huquqning mavjudligi (oldi-sotdi shartnomasi yoki koʻchmas mulk ijarasi shartnomasi (agar bino ijaraga olingan boʻlsa), koʻchmas mulk obyekti kadastr pasporti, koʻchmas mulk obyektiga egalik qilish, undan foydalanish hamda uni tasarruf etish huquqini tasdiqlovchi boshqa hujjatlar)*; v) taʼlim-tarbiya jarayonini davlat taʼlim standartlariga (davlat taʼlim talablariga), oʻquv rejasi va dasturlariga, avtomototransport vositalari haydovchilarini tayyorlash va qayta tayyorlashga qoʻyiladigan davlat taʼlim talablariga, oʻquv rejalariga va fanlarning oʻquv dasturlariga, shuningdek, taʼlim tashkilotlari tomonidan mustaqil ishlab chiqilib, litsenziya olish paytida taqdim etilgan oʻquv dasturlariga muvofiq tashkil etish; g) taʼlimning majburiy ravishda dunyoviy xarakterda boʻlishi, taʼlim jarayonida urushni, zoʻravonlikni targʻib qilishdan foydalanishga, fuqarolarning konstitutsiyaviy huquqlari va erkinligi kamsitilishiga, mamlakatdagi xavfsizlik va ijtimoiy-siyosiy barqarorlikka, jamiyatning huquqiy va maʼnaviy asoslariga, fuqarolar osoyishtaligiga, millatlararo va dinlararo totuvlikka raxna solinishiga, Oʻzbekiston Respublikasi toʻgʻrisida ishonchsiz maʼlumotlar tarqatilishiga va xalqning tarixiy, madaniy va maʼnaviy qadriyatlari buzib koʻrsatilishiga yoʻl qoʻymaslik; d) ilgʻor xalqaro tajribalarni inobatga olgan holda, oʻqitishning innovatsion shakllari, usullari va zamonaviy texnologiyalardan foydalanish asosida taʼlim sohasida faoliyat samaradorligi va natijadorligini oshirish; e) taʼlim tashkiloti, taʼlim oluvchilar va pedagog kadrlar (haydovchi-yoʻriqchilar) toʻgʻrisidagi toʻgʻri, toʻliq va ishonchli maʼlumotlarni “Uzluksiz taʼlim” axborot tizimiga kiritish va har chorakda yangilab borish*; j) har bir auditoriyada videoproyektor yoki diagonali 50 duymdan kam boʻlmagan interaktiv monitor (televizor), kompyuter, audio va videokuzatuv tizimi, yoʻl harakati qoidalari boʻyicha koʻrgazmali qoʻllanmalar, shuningdek, oʻquv jarayoni va yakuniy test sinovlarining oshkoraligini taʼminlash uchun yozib olish tizimining mavjud boʻlishi; z) oʻquv guruhlari faoliyatini samarali tashkil etish hamda yakuniy imtihonlarning shaffof oʻtkazilishi va natijalarining xolisligini nazorat qilish boʻyicha maʼlumotlarni YHXXning Yagona avtomatlashtirilgan axborot tizimiga real vaqt rejimida kiritib borish imkoniyatining yaratilganligi; i) litsenziya daʼvogarida litsenziyalanayotgan faoliyatni amalga oshirish uchun moʻljallangan, unga mulkiy yoki boshqa ashyoviy huquq bilan tegishli boʻlgan, belgilangan tartibda qayta jihozlangan va roʻyxatga olingan oʻquv avtomototransport vositalari yoki shahar elektr transporti vositalarining mavjudligi; k) avtomototransport vositalari haydovchilarini tayyorlash va qayta tayyorlash hamda haydovchilik guvohnomasini olish uchun nazariy va amaliy imtihonlarni oʻtkazish boʻyicha davlat taʼlim talablariga muvofiq oʻqituvchilar va instruktorlar tarkibining mavjud boʻlishi; l) taʼlim jarayonini qonunchilik hujjatlari bilan davlat taʼlim muassasalari uchun belgilangan kiyinish talablariga hamda taʼlim tashkilotining ichki tartib-qoidalariga va odob-axloq qoidalariga rioya qilgan holda tashkil qilish; m) bitiruvchilarga belgilangan tartibda taʼlim toʻgʻrisida hujjat berish. II. Avtotransport vositalari va shahar elektr transporti vositalari haydovchilarini tayyorlash va qayta tayyorlash boʻyicha taʼlim xizmatlarini koʻrsatish yuzasidan alohida litsenziya talablari va shartlari: T/r Litsenziya talablari va shartlari Bajarilishi lozim boʻlgan koʻrsatkichlar 1. Taʼlim faoliyatini amalga oshirish uchun qayta jihozlangan va roʻyxatga olingan oʻquv avtomototransport vositalari yoki shahar elektr transporti vositalarining mavjudligi:* oldi-sotdi shartnomasi; avtomototransport ijarasi shartnomasi (agar avtomototransport vositasi ijaraga olingan boʻlsa); avtomototransport vositalarini qayd etish guvohnomalari va qayta jihozlanganligi toʻgʻrisidagi guvohnomalar. Bunda “V” toifa uchun ishlab chiqarilganligiga 10 yildan ortiq boʻlmagan, boshqa toifalar uchun ishlab chiqarilganligiga 20 yildan ortiq boʻlmagan avtomototransport vositalari boʻlishi lozim; avtomototransport vositasiga egalik qilish, undan foydalanish hamda uni tasarruf etish huquqini tasdiqlovchi boshqa hujjatlar. 2. Oʻquv va oʻquv-metodik adabiyotlar hamda axborot-resurs bazasi bilan taʼminlanganligi: * kamida 5 ta kompyuter texnikasi, skaner va nusxa koʻchirish apparati bilan jihozlangan axborot-resurs markazi; taʼlim oluvchilar uchun elektron oʻquv-metodik qoʻllanma; har bir oʻqituvchiga oʻquv qoʻllanmasi va qoʻshimcha adabiyotlar. 3. Taʼlim oluvchilarning maksimal soni:* guruhda — 24 nafar. 4. Taʼlim oluvchilar soniga toʻgʻri keladigan oʻqituvchilar va haydovchi-yoʻriqchilar shtat birliklari:* oʻqituvchi — 24 nafargacha taʼlim oluvchiga 1 shtat birligi; haydovchi-yoʻriqchi — 12 nafargacha taʼlim oluvchiga 1 shtat birligi. 5. Oʻqituvchilarning minimal soni:* avtotransport mutaxassisligi boʻyicha oliy maʼlumotga ega oʻqituvchilar soni — 1 nafar; shoshilinch tibbiy yordam koʻrsatish yoki tibbiyot ixtisosligi boʻyicha oliy yoki oʻrta maxsus maʼlumotga ega yoʻriqchilar (paramediklar) soni — 1 nafar; avtotransport vositasini boshqarish boʻyicha uch yil (“D” toifasi uchun besh yil) stajga ega haydovchi-yoʻriqchilar soni — 1 nafar. 6. Haydovchilarni tayyorlash taʼlim tashkiloti va uning hududiga qoʻyiladigan talablar:* tungi yoritgichlar oʻrnatilganligi; ichimlik suv va kanalizatsiya bilan taʼminlanganligi; hojatxona bilan taʼminlanganligi; har biri kamida 40 m2 maydonga ega boʻlgan va bitta hududda joylashgan kamida ikkita xonaning (auditoriya) mavjudligi; yoʻl harakati qoidalari, yoʻl harakati xavfsizligi asoslari va birinchi yordam koʻrsatish boʻyicha oʻquv auditoriyasini avtomototransport vositalari haydovchilarini tayyorlash va qayta tayyorlashga qoʻyiladigan davlat taʼlim talablarida belgilangan mezonlarga muvofiq jihozlanganligi; avtomototrasport vositalarining tuzilishi, ishlatilish asoslari, ularga texnik (servis) xizmat koʻrsatish va mehnatni muhofaza qilish boʻyicha oʻquv auditoriyasining mavjudligi; oʻquv avtodromining hajmi, haydovchilikka nomzodlarning soni hamda ushbu oʻquv avtodromidan foydalanuvchi boshqa shaxslar sonidan kelib chiqib, unumdorligi (sigʻimi) amaliy mashgʻulotlarni oʻtkazish uchun yetarli boʻlgan hamda Ichki ishlar vazirligi tomonidan belgilangan tartibda jihozlangan, oʻziga mulkiy yoki boshqa ashyoviy huquq bilan (ijara, foydalanish yoki boshqa huquq asosida) tegishli boʻlgan oʻquv avtodromining mavjudligi; taʼlim oluvchilarning bilimlarini yakuniy test sinovlaridan oʻtkazish uchun kamida 10 ta kompyuter texnikasi bilan jihozlangan alohida xonaning mavjudligi. 7. Axborot texnologiyalari bilan taʼminlanganlik darajasi:* kamida 75 foiz kompyuter texnikalari 10 mbit/sek tezlikdagi Internet jahon axborot tarmogʻiga ulanganligi; kamida 30 foiz hududda Wi-Fi zonalar tashkil etilishi. turniket hamda audio va videokuzatuv tizimi; oʻquv jarayoniga oʻzlashtirishni oshirishga yoʻnaltirilgan oʻqitish monitoringini olib borish va rejalashtirishning avtomatlashtirilgan axborot tizimini joriy etilganligi; har bir taʼlim oluvchi (tinglovchi)ni butun oʻquv jarayonini qamrab oladigan davlat taʼlim talablariga muvofiq uch oʻlchamli animatsiya effektlari va videokontentga ega elektron oʻquv-uslubiy qoʻllanmalar bilan taʼminlanganligi; taʼlim oluvchi (tinglovchi)larning bilimlarini yakuniy test sinovlaridan oʻtkazish uchun ularni identifikatsiya qilish, ulardan nazariy imtihonni inson omilisiz, avtomatlashtirilgan holda qabul qilish, natijalarini baholash, elektron bayonnomalarni shakllantirish va uzatish tizimlariga ega boʻlgan dasturiy taʼminot oʻrnatilgan kompyuterlar bilan jihozlangan alohida auditoriyaning mavjudligi. 8. Oʻquv auditoriyalarida taʼlim faoliyati uchun yaratilgan sharoitlarga qoʻyiladigan minimal talablar:* oʻlchami 1500x1000, 1500x2000 yoki 2500x2000 boʻlgan elektron yoki oddiy doska — 1 ta; videoproyektor yoki ekran oʻlchami kamida 50 duym boʻlgan interaktiv monitor (televizor) — 1 ta; videokuzatuv tizimi videokameralari — 4 ta; auditoriyaning yoritilish darajasi — 400 lyuks. III. Avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazish faoliyati bilan shugʻullanuvchi tadbirkorlik subyektlari — yuridik shaxslarga qoʻyiladigan litsenziya talablari va shartlari: T/r Litsenziya talablari va shartlari Bajarilishi lozim boʻlgan koʻrsatkichlar 1. Avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazish uchun oʻquv avtomototransport vositalarining mavjudligi:* 8 nafar taʼlim oluvchiga — tegishli “V” toifadagi 1 ta avtomototransport vositasi. 12 nafar taʼlim oluvchiga — tegishli “S” toifadagi 1 ta avtomototransport vositasi. 24 nafar taʼlim oluvchiga — tegishli “D” toifadagi 1 ta avtomototransport vositasi. 2. Avtomototransport vositalarini (trolleybus va tramvaydan tashqari) boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazish boʻyicha taʼlim tashkilotiga qoʻyiladigan talablar (ushbu talablar avtomototransport vositalarini boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazish faoliyati bilan shugʻullanuvchi tadbirkorlik subyektlari uchun tatbiq etiladi):* haydovchilikka nomzodlarni imtihondan oʻtkazish boʻyicha davlat xizmatini koʻrsatish uchun elektron buyurtma (murojaat)larni qabul qilish tizimining mavjudligi; haydovchilikka nomzodlarning elektron roʻyxatini shakllantirish, imtihonlarni oʻtkazish muddatlarini belgilash va haydovchilikka nomzodlarni hamda YHXX masʼul xodimini oldindan xabardor qilish tizimining shakllantirilganligi; haydovchilikka nomzodlarni nazariy imtihondan oʻtkazish uchun oʻquv dasturini qamrab olgan elektron (animatsion) test savollari toʻplamining shakllantirilganligi; imtihonlarni oʻtkazish tizimlari unumdorligining xizmat koʻrsatish hududi (Qoraqalpogʻiston Respublikasi, viloyatlar, Toshkent shahri)da imtihon topshiruvchilar soniga muvofiqligi; dispetcherlik (nazorat) punkti haydovchilikka nomzodlarning harakatlarini koʻrsatib turadigan kompyuter va monitorlar, avtomatlashtirilgan avtodrom tizimining elementi sifatida ishlaydigan axborotni doimiy qabul qilish, uzatish va qayta ishlash uskunalari, ovozli aloqa vositalari bilan toʻliq jihozlangan boʻlishi; haydovchilikka nomzodlarni identifikatsiya qilish, ulardan nazariy va amaliy imtihonlarni inson omilisiz, avtomatlashtirilgan holda qabul qilish, natijalarini baholash, elektron bayonnomalarni shakllantirish va uzatish boʻyicha axborot tizimining mavjudligi; nazariy va amaliy imtihonlarni muvaffaqiyatli topshirgan shaxslarga haydovchilik guvohnomasini olish uchun asos boʻladigan maxsus himoyalangan sertifikatlarni shakllantirish, sertifikatlar rekvizitlarini davlat xizmatlari markazi hamda ichki ishlar organlariga avtomatlashtirilgan holda taqdim etish imkoniyatining mavjudligi; oʻtkazilgan imtihon natijalari boʻyicha elektron maʼlumotlar bazasini shakllantirish, ularning tahlillarini YHXXga muntazam taqdim etib borish; imtihonlar jarayonini YHXX va uning hududiy boʻlinmalari tomonidan onlayn rejimda nazorat qilish hamda jamoatchilik eʼtiboriga videotranslyatsiya qilish imkoniyatining mavjudligi. imtihonlarni oʻtkazish boʻyicha davlat xizmatlarini koʻrsatishga doir tartib-taomillar (murojaatlarni qabul qilish, qayd etish, koʻrib chiqish, imtihonlarni tashkil etish, oʻtkazish, baholash mezonlari, axborot almashinuvi, ish yuritish va boshqa maʼmuriy tartib-taomillar) YHXX bilan 15 ish kuni mobaynida kelishilgan holda tasdiqlanganligi. 3. Haydovchilarni tayyorlash taʼlim tashkilotining hududiga qoʻyiladigan talablar:* tungi yoritgichlar oʻrnatilganligi; ichimlik suv va kanalizatsiya bilan taʼminlanganligi; hojatxona bilan taʼminlanganligi; avtomototransport vositalarining toifa(lar) yoʻnalishi boʻyicha amaliy imtihonlarni oʻtkazish uchun kamida 10000 m2 yer maydoniga ega boʻlgan, avtomatlashtirilgan avtodrom va maxsus jihozlangan avtomototransport vositalarining mavjudligi, ularning belgilangan talablarga muvofiqligi; 4. Axborot texnologiyalari bilan taʼminlanganlik darajasi:* audio va videokuzatuv tizimi mavjudligi; nazariy imtihonlarni oʻtkazishning oshkoraligini taʼminlash uchun video yozib olish tizimi mavjudligi; imtihonlar jarayonini YHXX va uning boʻlinmalari tomonidan onlayn rejimda nazorat qilish hamda jamoatchilik eʼtiboriga videotranslyatsiya qilish imkoniyatining mavjudligi; haydovchilikka nomzodlarni identifikatsiya qilish, ulardan nazariy va amaliy imtihonlarni inson omilisiz, avtomatlashtirilgan holda qabul qilish, natijalarini baholash, elektron bayonnomalarni shakllantirish va uzatish tizimlarining mavjudligi; nazariy imtihonlarni oʻtkazish uchun 20 mbit/sek tezlikdagi Internet jahon axborot tarmogʻiga ulangan kamida 25 ta kompyuter texnikasi bilan jihozlangan alohida kabinalarga ajratilgan (operator va nomzodlar maxsus oyna bilan ajratilgan), shuningdek, texnik vositalar (kameralar) bilan maxsus jihozlangan zal (xonalar)ning mavjudligi; 5. Imtihon topshiruvchilarning maksimal soni:* Guruhda — 24 nafar 9. Litsenziya berishda kelishiladigan organlar: a) davlat yongʻin nazorati organlari tomonidan mavjud binolar va xonalarning yongin xavfsizligi talablariga muvofiqligi toʻgʻrisidagi xulosa (5 ish kuni ichida); b) sanitariya-epidemiologiya xizmati organlari tomonidan sanitariya-gigiyena normalariga muvofiqligi toʻgʻrisidagi xulosa (5 ish kuni ichida). 10. Litsenziyaning amal qilish muddati: Cheklanmagan 11. Izoh. * Qoʻpol ravishda buzish deb hisoblanadigan talab va shartlar. ”; quyidagi mazmundagi 3-ilova bilan toʻldirilsin: Bosqichlar Subyektlar Chora-tadbirlar Bajarish muddatlari 1-bosqich Litsenziya daʼvogari (yuridik shaxs) Nodavlat taʼlim xizmatlari koʻrsatish sohasida litsenziya olish uchun hujjatlarni davlat xizmatlari markazlari yoki Yagona interaktiv davlat xizmatlari portali yoxud “Litsenziya” axborot tizimi orqali yuborish. Litsenziya daʼvogarining xohishiga koʻra 2-bosqich Davlat xizmatlari markazlari xodimlari yoki Yagona interaktiv davlat xizmatlari portali yoxud “Litsenziya” axborot tizimiga kiritish uchun masʼul xodim 1. Litsenziya berish uchun ariza va roʻyxatda koʻrsatilgan maʼlumotlarni qabul qilish. 2. Litsenziya daʼvogariga ariza qabul qilingan sana qayd etilgan roʻyxatga olish nusxasini berish yoki daʼvogarning elektron pochta manziliga yuborish. 3. Litsenziya daʼvogaridan qabul qilingan barcha hujjatlarni Ichki ishlar vazirligining elektron pochta manziliga yuborish. Ariza qabul qilingan kun 3-bosqich Ichki ishlar vazirligi 1. Ichki ishlar vazirligi Oliy taʼlim, fan va innovatsiyalar vazirligi, Transport vazirligi hamda Raqamli texnologiyalar vazirligi yoki ularning hududiy boʻlinmalari malakali mutaxassislaridan iborat ekspertlar guruhining xulosasini tayyorlash. Ariza qabul qilingan vaqtdan boshlab 15 ish kuni ichida 2. Litsenziya daʼvogari litsenziya talablari va shartlariga muvofiqligini oʻrganish. 3. Elektron litsenziyani raqamli imzo bilan tasdiqlab, davlat xizmatlari markazlari yoki Yagona interaktiv davlat xizmatlari portali yoxud “Litsenziya” axborot tizimiga yuborish. 4. Litsenziya berishni rad etish toʻgʻrisida qaror qabul qilinganida, litsenziya daʼvogariga rad etish sabablari va litsenziya daʼvogari ularni bartaraf etgan holda qayta koʻrib chiqish uchun ariza berishi mumkin boʻlgan muddat koʻrsatilgan bildirishnomani yuborish. Hujjatlar oʻrganilgandan soʻng 1 ish kuni ichida 4-bosqich Davlat xizmatlari markazlari xodimlari yoki Yagona interaktiv davlat xizmatlari portali yoxud “Litsenziya” axborot tizimiga kiritish uchun masʼul xodim 1. Litsenziatning bank hisobvaragʻi rekvizitlari va davlat bojini toʻlash muddati haqida xabardor qilish. Elektron litsenziya kelib tushgan kun 2. Davlat boji toʻlangandan soʻng litsenziyani taqdim etish. Davlat boji toʻlangandan soʻng bir ish kuni ichida ”; g) 2-ilovada: 6-bandning birinchi xatboshisi quyidagi tahrirda bayon etilsin: “6. Komissiya davlat taʼlim muassasasida haydovchilarni tayyorlash (qayta tayyorlash, malakasini oshirish) faoliyatini amalga oshirish uchun yaratilgan shart-sharoitlarning Avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha nodavlat taʼlim xizmatlari koʻrsatish faoliyatini litsenziyalash tartibi toʻgʻrisidagi nizom talablariga muvofiqligini oʻrganib chiqadi”; 9-bandning birinchi xatboshisidagi “Vazirlar Mahkamasi huzuridagi Taʼlim sifatini nazorat qilish davlat inspeksiyasi” soʻzlari “Ichki ishlar vazirligi” soʻzlari bilan almashtirilsin; 15-bandning birinchi xatboshisidagi “Vazirlar Mahkamasi huzuridagi Taʼlim sifatini nazorat qilish davlat inspeksiyasining Qoraqalpogʻiston Respublikasi va viloyatlardagi hududiy boʻlimlari” soʻzlari “Ichki ishlar vazirligining tegishli hududiy YHXBlari” soʻzlari bilan almashtirilsin; 16-banddagi “Davlat inspeksiyasi tomonidan” soʻzlari chiqarib tashlansin; d) 21-ilovada: 2-banddagi “koʻrsatish uchun” soʻzlari “koʻrsatish huquqini beruvchi tegishli” soʻzlari bilan almashtirilsin; 5-banddagi “koʻrsatish uchun” soʻzlari “koʻrsatish huquqini beruvchi tegishli” soʻzlari bilan almashtirilsin; 37-band quyidagi tahrirda bayon etilsin: “37. Amaliy imtihon oʻtkaziladigan transport vositalarining jihozlanishi hamda avtomatlashtirilgan avtodrom Avtomototransport vositalari va shahar elektr transporti vositalari haydovchilarini tayyorlash hamda qayta tayyorlash boʻyicha nodavlat taʼlim xizmatlari koʻrsatish faoliyatini litsenziyalash tartibi toʻgʻrisidagi nizomga 2-ilovaga muvofiq tasdiqlangan Avtomototransport vositalarini boshqarish huquqini beruvchi milliy haydovchilik guvohnomasini olish uchun nazariy va amaliy imtihonlarni oʻtkazishda foydalaniladigan obyektlarning jihozlanishiga qoʻyiladigan talablarga muvofiq boʻlishi kerak.”; 43-band oʻz kuchini yoʻqotgan deb hisoblansin; e) 3-ilovada: 7-banddagi “Vazirlar Mahkamasi huzuridagi Taʼlim sifatini nazorat qilish davlat inspeksiyasi (keyingi oʻrinlarda Davlat inspeksiyasi deb ataladi)” soʻzlari “Oʻzbekiston Respublikasi Ichki ishlar vazirligi” soʻzlari bilan almashtirilsin; 19-banddagi “Davlat inspeksiyasi” soʻzlari “Oʻzbekiston Respublikasi Ichki ishlar vazirligi” soʻzlari bilan almashtirilsin. 4. Vazirlar Mahkamasining 2022-yil 21-fevraldagi 80-son qarori bilan tasdiqlangan Maxsus elektron tizim orqali ayrim faoliyat turlarini litsenziyalash tartibi toʻgʻrisidagi yagona nizomga 2-ilovada: a) 2-pozitsiyaning “e” kichik bandi oʻz kuchini yoʻqotgan deb hisoblansin; b) 5-pozitsiyada: “b” kichik banddagi “(haydovchi-yoʻriqchilar)” soʻzlari chiqarib tashlansin; “v” kichik banda: uchinchi xatboshidagi “(haydovchi-yoʻriqchilar uchun talab qilinadigan maʼlumotni tasdiqlovchi hujjat)” soʻzlari chiqarib tashlansin; toʻrtinchi xatboshidagi “(haydovchi-yoʻriqchilar)” soʻzlari chiqarib tashlansin; v) 9-pozitsiyaning II boʻlimidagi “Avtomototransport vositalari va shahar elektr transporti vositalari haydovchilarini tayyorlash va qayta tayyorlash boʻyicha taʼlim xizmatlarini koʻrsatish yuzasidan litsenziya talablari va shartlari” kichik boʻlimi chiqarib tashlansin; g) 10-pozitsiyaning “g” kichik bandi oʻz kuchini yoʻqotgan deb hisoblansin. 5. Vazirlar Mahkamasining 2022-yil 25-fevraldagi 88-son qarori bilan tasdiqlangan Faoliyatni boshlash yoki tugatish uchun vakolatli organni xabardor qilish tartibi toʻgʻrisidagi yagona nizomga 8-ilovaning 4-pozitsiyasidagi “Vazirlar Mahkamasi huzuridagi Taʼlim sifatini nazorat qilish davlat inspeksiyasi” soʻzlari “Oʻzbekiston Respublikasi Ichki ishlar vazirligi” soʻzlari bilan almashtirilsin.